Potch-hoërskool se koshuis in brand verwoesFoto: Facebook Die koshuis van die Hoër Volkskool Potchefstroom is Maandagaand geheel en al in ŉ brand verwoes. Verskeie nooddienste het op sosiale media foto’s gedeel van die Jack Paauw-seunskoshuis wat in ligte laaie staan. Volgens Mooirivier-beskermingsdienste is die koshuis heeltemal verwoes, maar geen leerders beseer nie. Die leerders is glo in die Elgro-hotel gehuisves vir die aand. Dit is nie in dié stadium duidelik wat die brand veroorsaak het nie, maar die polisie was saam met die brandweer op die toneel om die voorval te ondersoek. Teen Dinsdagoggend het die skool nog nie die nuus op sy webblad gedeel nie. Kol. Sabata Mokgwabone, woordvoerder van die Noordwes-polisie, kon vroeg Dinsdagoggend nog nie die voorval bevestig nie. Maroela Media wag vir kommentaar.